CPN ทุ่ม 120 ลบ. ร่วมพันธมิตรจัดงาน Countdown ฉลองเทศกาลปีใหม่
CPN ทุ่ม 120 ลบ. ร่วมพันธมิตรจัดงาน Countdown ฉลองเทศกาลส่งท้ายปีเก่า ต้อนรับปีลิง ทั้งหมด 8 สาขา กระตุ้นยอดขายเพิ่ม
2 ธ.ค. 2558

ดร.ณัฐกิตติ์ ตั้งพูลสินธนา ผู้ช่วยกรรมการผู้จัดการใหญ่ สายงานการตลาด บริษัท เซ็นทรัลพัฒนา จำกัด (มหาชน) หรือ CPN เปิดเผยว่า บริษัทร่วมกับพันธมิตรใหญ่อาทิ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC หรือ เอไอเอส บริษัท อินเด็กซ์ ครีเอทีฟ วิลเลจ จำกัด (มหาชน) หรือ INDEX สมาคมผู้ประกอบวิสาหกิจในย่านราชประสงค์ (RSTA) กรุงเทพมหานคร การท่องเที่ยวแห่งประเทศไทย และสำนักงานตำรวจแห่งชาติ จะจัดงานเคาท์ดาวน์สุดยิ่งใหญ่ ฉลองเทศกาลส่งท้ายปีเก่า ต้อนรับปีลิง “THAILAND COUNTDOWN 2016″ ภายใต้ธีม “Monkey in ‘Electric Jungle’ สุข สนุก สุดล้ำรับปีลิง ณ ศูนย์การค้าเซ็นทรัลเวิลด์ เซ็นทรัลพลาซา และ เซ็นทรัลเฟสติวัล ทั้งหมด 8 สาขา ครอบคลุมทุกภาคทั่วประเทศ
ทั้งนี้ CPN ในฐานะ ศูนย์รวมประสบการณ์ไลฟ์สไตล์ของชาวไทยทั่วประเทศ จึงทุ่มงบกว่า 120 ล้านบาท จัดงาน ‘THAILAND COUNTDOWN’  งาน Signature Event ครั้งใหญ่ เพื่อตอกย้ำความเป็นผู้นำในการจัดการเคาท์ดาวน์ระดับโลกของซีพีเอ็น และกระตุ้นให้นักท่องเที่ยวต่างชาติหันมาท่องเที่ยวในเมืองไทยและจับจ่ายใช้สอยที่ศูนย์การค้าของซีพีเอ็น
โดยในปีนี้จะจัดขึ้นครอบคลุมทุกภาคทั่วประเทศ จำนวน 8 สาขา มีศูนย์กลางการจัดงานอยู่ที่เซ็นทรัลเวิลด์ แลนด์มาร์กแห่งการเคาท์ดาวน์ที่มีชื่อเสียงติดอันดับ Top 10 ของโลก ภายใต้ชื่องาน ‘AIS Bangkok Countdown 2016 @CentralWorld’ โดยได้ร่วมมือกับ AIS และพันธมิตรอีกมากมาย โดยแมกเนทสำคัญที่ช่วยสร้างสีสัน ดึงดูดทั้งชาวไทย และนักท่องเที่ยวให้มายังเซ็นทรัลเวิลด์ในปีนี้ คือ การจัดงาน “Thai Fight Countdown” รอบชิงชนะเลิศโดยจัดขึ้นที่นี่เป็นปีแรก และยังได้รับการถ่ายทอดสดผ่านทางช่อง 3 SD
 
นายพรรัตน์ เจนจรัสสกุล ผู้ช่วยกรรมการผู้อำนวยการ ส่วนงานการสื่อสารการตลาด เอไอเอส เปิดเผยว่า เอไอเอสเป็นผู้สนับสนุนหลักมาอย่างต่อเนื่องเป็นปีที่ 3และในปีนี้จะเริ่มจัดงานตั้งแต่วันที่ 25 – 31 ธันวาคมที่ลานหน้าเซ็นทรัลเวิลด์ ภายใต้ธีม “Electric Jungle” ซึ่งจะมีเกมส์ดิจิทัลสนุกๆ และของรางวัลมากมายไว้มอบให้ลูกค้าเอไอเอสสำหรับคืนวันเคาท์ดาวน์ที่คนไทยจะร่วมนับถอยหลังเข้าสู่ปี 2016 ด้วยกัน นอกจากชาวไทยทุกคนจะสนุกกับคอนเสิร์ตจากเหล่าศิลปินชื่อดังที่จะมาร่วมสร้างความบันเทิงตลอดงานเอไอเอสยังคงเดินหน้าส่งมอบสิ่งที่ดีที่สุดในทุกๆด้าน เพื่อให้ลูกค้าและพี่น้องชาวไทยได้รับความสุขในเทศกาลปีใหม่ และขอเชิญชวนทุกท่านมาร่วมสนุกพร้อมร่วมนับถอยหลังเข้าสู่วันที่ 1 ของปี 2559 ด้วยกัน
โดยงาน “THAILAND COUNTDOWN 2016″ จัดขึ้น ครอบคลุมทุกภาคทั่วประเทศ จำนวนทั้งสิ้น 8 สาขา ได้แก่ ศูนย์การค้าเซ็นทรัลเวิลด์,เซ็นทรัลพลาซา เวสต์เกต, เซ็นทรัลพลาซา ศาลายา, เซ็นทรัลเฟสติวัล สมุย, เซ็นทรัลเฟสติวัล เชียงใหม่, เซ็นทรัลเฟสติวัล หาดใหญ่ เซ็นทรัลพลาซา อุดรธานี และเซ็นทรัลพลาซา สุราษฎร์ธานี ภายใต้ความสนุกสุดมันส์รับปีลิง